杲道人屢聘不起用庭立韵作詩開之
作者：饒節
朝代：宋

paragraphs: 百年過雷雹，誰喪復誰得。
邯鄲一枕夢，蝸角兩戰國。
道人脫世網，便卷百丈席。
分明老胡裔，彷彿眸子碧。
向來數道場，衆挽不容釋。
金言無自晦，如反衣狐白。
道人笑不答，我心固匪石。
邇來燕雀豪，頗須鷹隼擊。
達人有舒卷，大士等喧寂。
何當爲衆起，孰謂今非昔。